作者:劉禹錫
標題:虎丘寺路宴
內容:青林虎丘寺，林際翠微路。立見山僧來，遙從鳥飛處。茲峰淪寶玉，千載惟丘墓。埋劍人空傳，鑿山龍已去。捫蘿披翳薈，路轉夕陰遽。虎嘯崖谷寒，猿鳴松杉暮。徘徊北樓上，海江窮一顧。日映千里帆，鴉歸萬家樹。暫因愜所適，果得捐外慮。庭暗棲還雲，簷香滴甘露。久迷空寂理，多為聲華故。永欲投此山，餘生豈能誤。